SA musikant sterf: ‘Ons het ŉ pionier verloor’Robbie Malinga (Foto: ANA/Twitter) Robbie Malinga, ŉ legendariese kwaito-musikant van Suid-Afrika, is Maandag in die ouderdom van 47 dood. Nathi Mthethwa, minister van kuns en kultuur, het dié nuus op sosiale media bevestig. “Ons harte is gebreek oor die nuus van die legendariese kwaito en afropop-musikant, Robbie Malinga, se ontydige dood,” het Mthethwa geskryf. “Ons [Suid-Afrika] het ŉ kwaito-pionier verloor wat die weg gebaan het vir toekomstige kunstenaars van die nuwe generasie. Ons innige simpatie aan sy geliefdes.” Besonderhede rondom Malinga se dood is nie onmiddellik bekend gemaak nie. Hy is egter volgens berigte vreedsaam by sy huis oorlede. Malinga is in Junie vanjaar gehospitaliseer weens bloedarmoede. Dit is egter nie duidelik of sy dood verband hou daarmee nie. Fikile Mbalula, minister van polisie, het die ontslape musikant as ŉ “legende” beskryf en gesê sy dood is ŉ “groot verlies vir die Suid-Afrikaanse musiekbedryf”. “Suid-Afrika is armer sonder Robbie Malinga. Sy talent was ŉ geskenk wat hy met ons almal gedeel het. Ons opregte meegevoel aan sy familie, vriende en mede-musikante saam met wie hy gewerk het. Ons deel ook in julle verlies,” het hy geskryf.